Коми Республикаса Юралысь Вячеслав Гайзер корис врачьясöс зэв сьöлöмсянь тöждысьны висьысьяс вöсна

Та вылö веськöдiс Вячеслав Гайзер медикъясöс Республиканскöй челядьлы больничаса онкогематология отделениеö волiгöн.

Больничаса юралысь врач Игорь Кустышев петкöдлiс республикаса Юралысьлы выль жыръяс, а сiдзжö кондиционируйтан системалысь öнiя оборудование, мый лöсьöдöм вылö республиканскöй сьöмкудйысь вöлi сетöма 10 млн. шайт. Таысь кындзи, Вячеслав Гайзер видзöдлiс кухня блок, кöнi бать-мам вермасны асьныс дасьтыны сёян-юан. Республикаса Юралысь сiдзжö сёрнитiс висьысьяскöд да налöн бать-мамкöд да козьналiс налы небöгъяс, а сiдзжö сетiс содтöд медицина оборудование вылö сертификат – 1 млн. 700 шайт вылö.

Врачьяскöд сёрнитiгöн Вячеслав Гайзер пасйис, мый отделениеын лöсьöдöм условиеясыс «зэв бурöсь. Ставыс колö лоны профессионал киясын сы могысь, медым миян челядь вермисны босьтны бур квалифицируйтöм медицина отсöг. Сы вöсна кора кутны тöд вылын зэв тöдчанатор йылысь – психологическöй отсöг йылысь. Сыысь, кыдзи тi матыстчанныд висьысьяс дорö, сiдзи и кутасны найö асьнысö кывны. Колö сьöлöмсянь тöждысьны, тайö тiян уджсикасын зэв коланатор», – содтiс В.Гайзер.

\*\*\*Челядьлы онкология отделение – республикаын дзик öти, восьтöма 2011 вося ода-кора тöлысь 10 лунö. Сэнi сетöны онкология да гематология кузя специализируйтöм отсöг челядьлы да томуловлы 18 арöсöдз. Отделениеын вермöны бурдöдчыны 30 морт.

Отделениеын бурдöдчöны лёк пыкöсöн, гематологияöн нёрпалысь челядь да сэтшöм педиатрия боксянь висьысьяс, кодъяслысь висьöмсö сьöкыд тöдмавны. Чайтсьö, мый вонас 50 унджык лёк пыкöсöн нёрпалысь челядь кутасны бурдöдчыны отделениеын. Öнi отделениеын уджалö 3 врач: отделениеöн веськöдлысь, челядьлöн онколог, гематолог. Эм кöсйöм дасьтыны нöшта 2 врачöс: гематологöс да онкологöс.